《捉夫叹》
清代·周源绪

干戈暗两皖，无地容犁锄。昨夜军帖下，大索临淮夫。

定例役一兵，两夫随之趋。所以节兵力，为王执戈殳。

奈何宽大恩，拳此豺虎躯。既非绿营选，又非闾左徒。

魋髻应召募，杀人胆更粗。掳我子与女，鞭笞无完肤。

天寒道路远，终夜闻啼呼。吁嗟汝良民，乃为奸民奴。

世事日翻覆，尔其忍斯须。昨夜前队过，妇女载后车。

怀中襁褓儿，涕泣牵母裾。白刃断儿手，鲜血淋路衢。

何时王道平，群盗痛歼除。若辈一坑尽，普天得安居。

作者简介：周源绪，字复之，号讱盦，祥符籍山阴人。道光丙申进士，历官安庆知府。有《讱盦遗稿》。